כנפיים ממשיכה בהרחבת עסקי החכרת המטוסים שלה ומודיעה על עסקה נוספת: חברת הבת גלובל כנפיים ליסינג הודיעה היום על השלמת עסקה לרכישת מטוס מדגם בואינג 737-800 משנת ייצור 2000, המוחכר לחברת תעופה שהינה חברת הדגל של מדינה במזרח אסיה (ובהחכרת משנה לחברת בת של החוכרת), אשר חוכרת מגלובל כנפיים ליסינג מטוס נוסף במסגרת עסקה שנערכה בחודש אוגוסט השנה.
ההסכם בדבר רכישת המטוס נחתם עם המוכרת שהיא חברה בינלאומית להחכרת מטוסים, הנמנית על עשר חברות החכרת מטוסים הגדולות בעולם.
הסכם הרכישה נחתם ביום 18 בנובמבר 2011 והמטוס עבר לבעלות גלובל כנפיים ליסינג באותו מועד. היקף העסקה הכולל מסתכם בכ – 29 מיליון דולר.
מכלל עלות העסקה, סך של כ-21 מיליון דולר מומן באמצעות הלוואה (Recourse) בדולרים שנטלה גלובל כנפיים ליסינג מבנק בארץ, כאשר יתרת הסכום מומנה מאמצעיה העצמיים הכוללים בין השאר חלק מהכספים שגייסה גלובל כנפיים ליסינג בהנפקת אג"ח לציבור בחודש נובמבר 2010 וכן מהפקדות שהתקבלו מהחוכרת.
העסקה בוצעה באמצעות נאמנות הרשומה באירלנד שהוקמה לצורך העסקה. הנאמנות הינה הבעלים והמחכירה של המטוס כאשר גלובל כנפיים ליסינג הינה הנהנית היחידה (Beneficial Owner). דמי החכירה המתקבלים ישמשו לפירעון קרן וריבית של ההלוואה וכן להחזרים על חשבון ההשקעה העצמית במטוס. המטוס מוחכר לתקופה המסתיימת בשנת 2020.
בעקבות ביצוע העסקה ההכנסות של החברה מדמי חכירה, על פי הסכמי ההחכרה של המטוסים, צפויות להסתכם בשנים הבאות לסך של כ-200 מיליון דולר.
עם השלמת העסקאות ימנה צי המטוסים הקיים של גלובל כנפיים ליסינג 22 מטוסי סילון (17 מטוסי בואינג ו-5 מטוסי איירבוס), המוחכרים לעשר חברות תעופה בשמונה ארצות על פני ארבע יבשות שונות.
לפני כחודשיים רכשה גלובל כנפיים ליסינג שלושה מטוסים המוחכרים לחברות תעופה בהסכמי חכירה קיימים. שניים מן המטוסים מדגם איירבוס 320-200, משנות ייצור 2001 ו-2002 מוחכרים לחברת British Airways לתקופות שונות המסתיימות בשנת 2016. מטוס שלישי (מדגם בואינג 737-800 משנת ייצור 2001, מוחכר לתקופה המסתיימת בשנת 2017 עם אופציה להארכת תקופת החכירה ב-12 חודשים נוספים), מוחכר לחברת תעופה שהינה חברת הדגל של מדינה במזרח אסיה – אותה החברה שמוחכר לה המטוס בעסקה הנוכחית.
שלמה חנאל, מנכ"ל כנפיים, מסר: "בהתאם לאסטרטגיה שהותוותה, כנפיים ממשיכה להרחיב את עסקי החכרת המטוסים שלה ומצרפת מטוס נוסף לצי החברה, זאת כחודשיים בלבד לאחר ביצוע העסקה הקודמת. לדבריו, הצוות של גלובל כנפיים ליסינג הוכיח שוב כי אין תחליף לנסיון וידע רב שנים בביצוע ובמימון עסקאות ליסינג מורכבות כאשר החברה מצליחה להשלים עסקה נוספת בזמן קצר.
חנאל ציין כי קיים פוטנציאל עסקי רב בתחום החכרת המטוסים שהתפתח בשנים האחרונות במהירות כאשר על פי הערכות גורמים מקצועיים בענף התעופה, כשליש ממטוסי חברות התעופה בעולם נחכרים מחברות המתמחות בתחום. חנאל הוסיף כי יציבות פיננסית, תזרים מזומנים איתן ורווחיות נאה המאפיינים את תחום ליסינג המטוסים הופכים את גלובל כנפיים ליסינג לאחד ממנועי הצמיחה של החברה בשנים הבאות כאשר היא ממשיכה לתור אחר הזדמנויות נוספות להשבחת והרחבת צי המטוסים שלה".
נזכיר כי "כנפיים" מחזיקה בשליטה בחברת "אל על" (כ- 40%). לחברה 3 החזקות נוספות בתחום שירותי תעופה ותיירות אזרחיים: 100% מחברת גלובל העוסקת בהחכרת מטוסים בחו"ל, 50% בחברת QAS המעניקה שירותי קרקע לחברות תעופה בנתב"ג, ו- 100% בחברת כנפי תחזוקה המתחזקת מטוסים לחיל האוויר.